Președintele Senatului, Călin Popescu Tăriceanu, declară că există suspiciuni potrivit cărora în spatele Hexi Pharma s-ar afla "inclusiv un serviciu secret care folosește firma ca sursă de venituri", transmite corespondentul MEDIAFAX.

Tăriceanu a spus, luni, în cadrul unei conferințe de presă la Târgu-Jiu, că va cere Comisiei de Supraveghere a Activității Serviciilor să facă verificări în acest caz.

„Evident că sunt niște nereguli care s-au produs. Este evident că practicile de liberă concurență, de liberă competiție nu au fost respectate. Sunt suspiciuni că în spatele acestei firme s-ar afla inclusiv un serviciu secret care folosește firma ca sursă de venituri, deci un paravan comercial de fapt pentru alte activități, lucru care iarăși nu este normal. Știți că în România e o veche discuție dacă serviciile de informații e bine sau e neindicat să facă activități comerciale. Nu există transparență, nu putem să știm dacă este ceva de genul acesta, deci ar trebui mai multe măsuri luate. În primul rând este obligația Guvernului să ia aceste măsuri. Una dintre ideile pe care le am este de a cere Comisiei de Supraveghere a Activității Serviciilor să verifice dacă aceste informații au un fundament sau nu, în ceea ce privește firma Hexi Pharma, dacă sunt anumite legături care duc sau nu la serviciile de informații din România”, a declarat Călin Popescu Tăriceanu.

Președintele Senatului este de părere că în astfel de situații trebuie creată o celulă de criză, nu un grup de lucru.

„În astfel de situații nu se creează grupuri de lucru, ci o celulă de criză, pe lângă primul-ministru, care nu trebuie neapărat să fie coordonată de el, pentru că nu poți să-i pretinzi primului-ministru să se priceapă. Dânsul se pricepe la agricultură foarte bine, dar nu trebuie neapărat să se priceapă și la domeniul sănătății. (…) Faci această celulă de criză, aduni cei mai buni specialiști, le dai temă, le spui care sunt obiectivele, ce trebuie să vadă, întâi dacă acest scandal este într-adevăr justificat, are o bază? Pentru că ce s-a vorbit în spațiul public de faptul că dezinfectanții erau diluați și pe cale de consecință, nu se știe dacă efectul de dezinfectare se producea sau nu, din cauza acestei diluări. S-ar putea ca în diluție de 1% el să facă în continuare bine, să-și facă treaba. Și atunci sigur că acuzi firma numai pentru practici incorecte comerciale, dar poate și în diluția care e prescrisă dezinfectantul să nu-și producă efectele și atunci sigur că trebuie luate măsuri”, a afirmat Tăriceanu.

Acesta a adăugat că sinura măsură pe care a văzut-o până acum este retragerea dezinfectanților, deși prima măsură care ar fi trebuit luată a fost trimiterea substanțele la laboratoare specializate.